Á wé, a yi tum ótú vī é mâg mə́ ndóan má á mís mə́ Ńtondôbə, m̀bǔŋ ótsídā ótú wâyi mǎn yaman âlatâr biyəgá yǎ á tə̄lə́ a ndá mətǐŋ. Abǒg te ǎ yǐ kig wú. 14Á mvús tě, a yi du ónyǔ wóé á məkǐ mə́ ńnóm nyag, ǎ ngakə a wɔdan alatâr biyəgá ávɛ̌l yā ḿbɔ̄ ńnōm. A yi nyé wɔdǎn nālá ai məkǐ á tâŋ biyɔŋ zamgbál ai onyǔ. 15A sɔ́ hḿ tsíg étud kábad yā é nə́ ású mə́túnuŋa míńsə́m ású bod bə́sə. A kə́ə́ ai məkǐ á ǹdzɔmbɔ̌ sanda eyé á yād. Á yi bəlan ai məkǐ mə́tē ákyāí ā və́ bəlan ai məkǐ mə́ ńnóm nyag, a kələ a wɔdan alatâr biyəgá ḿfág yǎ yób ai ḿfág yǎ ósū. 16Éyə̄ hḿ ā yi kǎd kpe ákə̌ŋ ékom ­ebyandí á Ḿfūfúb Étɔbɔgɔ ná ású bə́bə̂ bə́ mam bɔ́n bə́ Ísraɛ̂l bə́sə, ású é mam mə́sə̄ bádaŋ ai mɔ́ mə̄mvéndé ai ású míńsə́m myábán mísə, éyə̄ hḿ ā yi kad bɔ̌ nālá á ndá Etógán ású bə́bə̂ bə́ mam bábán ai miǹsə́m myábán. 17Tə bátōban ai mod á ndá Etógán a tádigi ábōg ā kə nyían naa a kpe akə̌ŋ mə́túnuŋa mə́ ékom ebyandí a kələ kwí ábōg ā kə sɔ́. Ǹnyie anə́ ā man yǎ kpe akə̌ŋ mə́túnuŋa mə́ ékom ebyandí ású díé ai ndá bod dzié ai ású bɔ́n bə́ Ísraɛ̂l bə́sə, 18a kódó a kə́lə́ álatâr yǎ á tə́lə́ Ńtondôbə á mís, ǎ ngakpe étēde akə̌ŋ ékom ebyandí. A nɔŋɔ́ məkǐ mə́ ńnóm nyag, a nɔŋɔ́ fə̄ émá mə́ étud kábad, ǎ ngakə a tɛn mɔ́ á mgbág məbúg mə́ álatâr. 19A yi wɔdan álatâr nálā á tâŋ biyɔŋ zamgbál ai onyǔ wóé. Éyə̄ hḿ ā yī nyé mǎn fúbū nālá a tə́lé nyé səsalá, á étīē ḿfúbán á sááŋ á bə̄bə̂ bə́ mam bɔ́n bə́ Ísraɛ̂l. 20Á man ǎ mana yǎ kpe ákə̌ŋ éfúbu Etɔbɔgɔ ai ndá Etógán ai alatâr nálā, a bɔ̌ hḿ naa bə́ zu ai étūd kábad é və̄ə̄. 21Áron a bədé dzɔ̄ mɔ́ mə́sə̄ mə́bɛ̄ á ńlō, ǎ ngasoe á ńlō á yób hālá abé bɔ́n bə́ Ísraɛ̂l ásə, edaŋ məmvéndé ésə ai miǹsə́m myábán mísə; ǹnyie anə́ ā man yǎ dzɔ yómolǒ nālá a túlí dzɔ̄ á ńkōd ńnam a kalán dzɔ m̀və̄mvám mod afidí. 22Etud kábad yâkə é bə̄gə́ éboe bɔ́n bə́ Ísraɛ̂l á nyɔ́l dzīē á ńkōd ńnam. Ǹnyie anə́ bə́ túli yǎ dzɔ̄ nálā,